มายเนมอิสข่าน

มายเนมอิสข่าน (; ) เป็นภาพยนตร์ดราม่าปี ค.ศ. 2010 กำกับโดย กรัณ โชหัร และร่วมเขียนบทโดย ศิพานี ภฏิชา และ นีรัญจัณ ไอยังการ นำแสดงโดย ชาห์รุข ข่าน และ กาโจล ในบทนำ ภาพยนตร์เรื่องนี้เล่าเรื่องราวสมมติของ ริซวาน ข่าน ชายมุสลิมที่เป็นออทิสติก ซึ่งออกเดินทางข้ามสหรัฐอเมริกาเพื่อพบกับประธานาธิบดีสหรัฐ หลังจากที่ มันทิรา ภรรยาชาวฮินดูของเขา ต้องเผชิญกับการเลือกปฏิบัติจากความเกลียดชังศาสนาอิสลามหลังเหตุการณ์วินาศกรรม 11 กันยายน

โชหัรเริ่มพัฒนาภาพยนตร์เรื่องนี้ในปี ค.ศ. 2007 โดยต้องการสร้างความแตกต่างจากภาพยนตร์โรแมนติกเรื่องก่อน ๆ ของเขา ภาพยนตร์เรื่องนี้เป็นผลงานกำกับเรื่องแรกของโชหัรที่เขาไม่ได้มีส่วนร่วมในการเขียนบท โชหัร และ ภฏิชา ได้ทำการวิจัยอย่างละเอียดเกี่ยวกับออทิสติก โดยเฉพาะอย่างยิ่งกลุ่มอาการแอสเปอร์เจอร์ รวมถึงศาสนาอิสลาม เพื่อเตรียมการสร้างภาพยนตร์เรื่องนี้ ภาพยนตร์เรื่องนี้ร่วมผลิตโดยฮีรู ยัศ โชหัร แม่ของเขา และเคารี ข่าน ภรรยาของชาห์รุข ข่าน ภายใต้บริษัทผลิตภาพยนตร์ของพวกเธอ คือ ดะร์มา โปรดักชั่นส์ และ เรดชิลลี่เอนเตอร์เทนเมนต์ ตามลำดับ การมีส่วนร่วมของชาห์รุข ข่าน และ กาโจล ได้รับการยืนยันในเดือนพฤษภาคม ค.ศ. 2008 และนักแสดงที่เหลือก็ครบถ้วนในเดือนมกราคม ค.ศ. 2009 การถ่ายทำหลักเริ่มต้นในเดือนธันวาคม ค.ศ. 2008 และดำเนินไปจนถึงเดือนตุลาคม ค.ศ. 2009 โดยมีสถานที่ถ่ายทำ ได้แก่ ลอสแอนเจลิส, มุมไบ และซานฟรานซิสโก เพลงประกอบภาพยนตร์ประพันธ์โดย ศันกะร์-เอห์สาน-ลอย

มายเนมอิสข่าน ฉายรอบปฐมทัศน์ในสหรัฐอาหรับเอมิเรตส์เมื่อวันที่ 10 กุมภาพันธ์ ค.ศ. 2010 และเข้าฉายในโรงภาพยนตร์ทั่วโลกสองวันต่อมาโดย ทเวนตีท์เซนจูรีฟ็อกซ์ ภาพยนตร์เรื่องนี้ได้รับการยกย่องอย่างกว้างขวางในด้านเนื้อหา การกำกับ ดนตรี บทภาพยนตร์ การถ่ายภาพ การแสดง โดยเฉพาะอย่างยิ่งของข่าน และข้อความทางสังคม ภาพยนตร์เรื่องนี้ทำรายได้ 2.23 พันล้านรูปี กลายเป็นหนึ่งในภาพยนตร์ภาษาฮินดีที่ทำรายได้สูงสุดประจำปี ค.ศ. 2010 และเป็นภาพยนตร์อินเดียที่ทำรายได้สูงสุดเป็นอันดับสองของปี ค.ศ. 2010 ได้รับรางวัลและการเสนอชื่อเข้าชิงมากมาย รวมถึงสามรางวัลจากงานประกาศรางวัลฟิล์มแฟร์ครั้งที่ 56 นอกจากนี้ยังถูกนำมาใช้เป็นกรณีศึกษาทางวิชาการในการนำเสนอเรื่องออทิสติกและอิสลามโฟเบียในรูปแบบภาพยนตร์

 เนื้อเรื่อง 
ริซวาน ข่าน เป็นชายมุสลิมอินเดียที่มีอาการแอสเปอร์เจอร์และมีทักษะพิเศษคือสามารถซ่อมแซมแทบทุกอย่างได้ เขาเติบโตมากับแม่และซากิร์ น้องชาย เมื่อแม่ของเขาเสียชีวิตลง เขาจึงได้เดินทางไปที่ซานฟรานซิสโก สหรัฐอเมริกา ตามน้องชาย วันหนึ่งเขาพบกับมันทิรา แม่ลูกหนึ่งที่ทำงานในร้านเสริมสวย พร้อมกับทั้งได้รู้จักกับสะมิร์ ลูกของเธอ ความสัมพันธ์ของพวกเขาไปในทางที่ดีขึ้นจนกระทั่งได้แต่งงานกันแม้ซากิร์จะคัดค้านในตอนแรก ทั้งยังได้รู้จักกับครอบครัวการ์ริคอีกด้วย ชีวิตของทั้งริซวานและมันทิรากำลังจะไปได้สวยรวมถึงร้านเสริมสวยใหม่ที่เธอได้เปิดขึ้น

อย่างไรก็ตาม หลังจากเกิดเหตุวินาศกรรม 11 กันยายน ทุกอย่างเปลี่ยนไป ความหวาดกลัวต่อมุสลิมรุนแรงขึ้นในสังคมอเมริกา ร้านเสริมสวยของมันทิราขาดทุนเหตุเพราะเธอใช้นามสกุล 'ข่าน' และทุกอย่างเริ่มทวีความรุนแรงขึ้นเมื่อมาร์ค สามีของซาร่าห์และพ่อของรีสเสียชีวิตจากการสู้รบในอัฟกานิสถาน ทำให้รีสเลิกคบกับสะมีร์ ตัวสะมีร์ซึ่งถูกรุมรังแกเนื่องจากมีพ่อบุญธรรมเป็นมุสลิมจึงถูกเพ่งเล็งไปด้วย และบานปลายถึงขั้นว่าสะมีร์ถูกกลุ่มบูลลี่รุมทำร้ายจนเสียชีวิตหลังจากพยายามขอคืนดีกับรีส ด้วยความอยุติธรรมที่เกิดขึ้นกับลูกชายของเธอ มันทิราเศร้าและโกรธกับสิ่งที่เกิดขึ้นจนถึงขั้นตัดความสัมพันธ์และกล่าวโทษริซวานว่านามสกุลของเขาเป็นต้นเหตุที่ทำให้ลูกของเธอตาย และกล่าวว่าถ้าเขาไปบอกประธานาธิบดีสหรัฐว่า "ชื่อของผมคือข่าน และผมไม่ใช่ผู้ก่อการร้าย" เธอจะยอมคืนดีกับเขา

ริซวานเริ่มต้นเดินทางไปทั่วสหรัฐเพื่อพยายามพบเจอกับประธานาธิบดีสหรัฐด้วยรองเท้าของลูกบุญธรรมที่เขาเคยมอบให้ นามสกุลของเขาถูกต้องสงสัยจนถูกตรวจตราอย่างเข้มงวด โดยในรัฐจอร์เจีย เขาได้พบกับมาม่าเจนนี่ แม่บ้านผิวสี และลูกชาย โจเอล ซึ่งทั้งคู่เพิ่งสูญเสียลูกชายคนโตและพี่ชาย (ตามลำดับ) ไปจากการสู้รบในอิรัก จากนั้นจึงออกเดินทางต่อ เขาได้เข้ามัสยิดแห่งหนึ่งและพบว่ามีแพทย์คนหนึ่งชื่อ ดร. ไฟซัล ระห์มาน พยายามจะทำการก่อการร้าย เขาจึงพยายามต่อต้าน จากนั้นเขาพยายามเข้าพบกับประธานาธิบดี จอร์จ ดับเบิลยู. บุช แต่ด้วยความเข้าใจผิด เขาจึงถูกจับกุมและถูกทรมานอย่างหนักในช่วงหนึ่ง ก่อนที่นักข่าวจะช่วยสืบเรื่องของเขาจนกระทั่งเขารอดพ้นออกมาเนื่องจากเขาให้การเกี่ยวกับ ดร. ไฟซัล

เรื่องราวของริซวาน ภรรยาและลูกบุญธรรมเขารับรู้กันทั่วอเมริกา จนกระทั่งรีสซึ่งรู้เห็นการตายของสะมีร์ได้สารภาพเรื่องราวทั้งหมดกับมันทิรา ทำให้กลุ่มบูลลี่ที่ทำร้ายสะมีร์จนเสียชีวิตนั้นถูกจับกุมไปทั้งหมด ขณะที่ริซวานได้ยินข่าวน้ำท่วมในบ้านเกิดของมาม่าเจนนี่จึงกลับไปจอร์เจียและช่วยซ่อมแซมโบสถ์และหมู่บ้านของมาม่าเจนนี่ โดยที่กลุ่มนักข่าวและกลุ่มมุสลิมก็เข้ามาช่วยเหลือด้วย ริซวานได้พบกับมันทิราอีกครั้งแต่เขากลับถูกทำร้ายโดยผู้ติดตามของ ดร. ไฟซัล ท้ายที่สุดริซวานรอดกลับมาได้ ขณะที่อเมริกาก็ได้ประธานาธิบดีคนใหม่คือ บารัก โอบามา ซึ่งได้รับรู้เรื่องราวของเขาตั้งแต่ก่อนเลือกตั้งและได้ให้เขาพูดต่อหน้าสาธารณชน ซึ่งเขาได้ยืนยันอีกครั้งว่า "ชื่อของผมคือข่าน และผมไม่ใช่ผู้ก่อการร้าย" (My name is Khan, and I am not a terrorist)

 นักแสดง 

อ้างอิง

 อ่านเพิ่มเติม 




























 แหล่งข้อมูลอื่น 




หมวดหมู่:ภาพยนตร์อินเดีย
หมวดหมู่:ภาพยนตร์ภาษาฮินดี
หมวดหมู่:ภาพยนตร์ชีวิต
หมวดหมู่:ภาพยนตร์อินเดียที่ออกฉายในปี พ.ศ. 2553
หมวดหมู่:ภาพยนตร์ที่มีฉากในลอสแอนเจลิส
หมวดหมู่:ภาพยนตร์ที่มีฉากในรัฐเพนซิลเวเนีย
หมวดหมู่:ภาพยนตร์ที่มีฉากในซานฟรานซิสโก
หมวดหมู่:ภาพยนตร์ที่ถ่ายทำในซานฟรานซิสโก
หมวดหมู่:ภาพยนตร์ที่มีฉากในรัฐนิวยอร์ก